钦定古今图书集成/明伦汇编/官常典/第511卷 > 刘阒
## 钦定古今图书集成/明伦汇编/官常典/第511卷 > 刘阒

按《宋史》本传：“阒字静叔，青州北海人。以拳力为军校，
从延州军出塞，遇敌，矢贯左耳，战不顾，众服其勇。从
文彦博讨贝州，次城下，攀垒欲登，贼以曲戟钩其甲，
阒裂之而坠。议者欲穿地道入，阒曰：‘穴地积土，贼且
知之。城濒河，若昼囊土而夜投诸河，宜无知者’。彦博
以为然。穴成，阒持短兵先入，众始从，遂登陴，引绳而”
上，迟明，师毕入。贝州平，功第一，擢虎翼指挥使。累迁
宣武、神卫都指挥使、昭州刺史、辰州团练使。韩绛宣
抚陕西，诏阒自河东为犄角，至铁冶沟。夏人大集，众
惧，阒自殿后率锐骁搏战，飞矢蔽体，不为却，敌解去。
为冀州驻泊总管。河水涨，堤防垫急，阒请郡守开青
杨道口以杀水怒，莫敢任其责。阒躬往濬决，水退，冀
人赖之。以左金吾大将军致仕，卒，年八十五。